ቅዱስ ሲኖዶስ ዘግናኝ ግድያ ለተፈጸመባቸው ኢትዮጵያውያን ጸሎተ ፍትሐትና ምህላ እንዲደረግላቸው ወሰነ
 ረኪበ ጳጳሳት ካቶሊካውያን ዘ ኢትዮጵያ የኢትዮጵያ እስልምና ጉዳዮች ጠቅላይ ምክር ቤትበሰሜን አፍሪካ ሊቢያ ውስጥ ሚያዝያ 11 ቀን 2007 ዓ.ም. አሰቃቂና አረመኔያዊ ግድያ ለተፈጸመባቸው ኢትዮጵያውያን፣ ከሚያዝያ 14 ቀን 2007 ዓ.ም. ጀምሮ ለሰባት ቀናት የሚቆይ ጸሎተ ፍትኃትና ጸሎተ ምህላ እንዲደረግላቸው፣ የኢትየጵያ ኦርቶዶክስ ተዋሕዶ ቤተ ክርስቲያን ቅዱስ ሲኖዶስ ሚያዝያ 13 ቀን 2007 ዓ.ም. ውሳኔ አስተላለፈ፡፡በሜድትራኒያን ባህር ዳርቻ አካባቢ ሁሉም የክርስትና እምነት ተከታዮች መሆናቸው በተገለጸው ኢትዮጵያውያን ላይ የተፈጸመው ግድያ፣ ከምንጊዜውም በተለየ ሁኔታ እጅግ በጣም እንዳሳዘነውና እንዳሳሰበው የገለጸው ቅዱስ ሲኖዶስ፣ ድርጊቱ በአንድ የሃይማኖት ተከታዮች ላይ ብቻ የተፈጸመ ሳይሆን፣ በሁሉም የዓለም ሃይማኖት ተከታዮች ላይ የተቃጣ የወንጀል ተግባር መሆኑን ገልጿል፡፡ መላው የኢትዮጵያ ሕዝብና የሃይማኖት ተቋማት፣ እንዲሁም የዓለም መንግሥታትና ዓለም አቀፉ ማኅበረሰብ፣ ድርጊቱን ከማወገዝና ከመቃወም ባለፈ ትርጉም ያለው ለውጥ የሚያመጣ ፈጣንና ዘላቂ መፍትሔ ማፈላለግ እንዳባቸው አክሏል፡፡በእምነቱ ተከታዮች ላይ አይኤስ የተባለው የሽብር ቡድን የፈጸመውን አሰቃቂ ግድያ እንደምታወግዝ፣ የአሸባሪዎች የጥፋት እልቂት ሃይማኖትን፣ ቀለምን፣ ፆታንና አካባቢን ሳይለይ በሰው ዘር ላይ የዘመተ የጥፋት ተልዕኮ መሆኑን ቅዱስ ሲኖዶስ አስታውቋል፡፡ የኢትዮጵያ ሕዝብ በሃይማኖትና በሌሎች ነገሮች ሳይቀር ሳይለያዩ ከጥንት ጀምሮ ጠብቀው ያቆዩት፣ በኅብረት፣ በአንድነት፣ በፍቅርና በመቻቻል የመኖር ፀጋ አጥብቆ በመያዝ፣ የጋራ ጠላት የሆነውን ግብረ ሽብር የመመከት ተግባር ተጠናክሮ መቀጠል እንዳለበት ገልጿል፡፡ልጆቻቸው በአረመኔያዊ ግፍ የተገደሉባቸው ቤተሰቦችን ያፅናናው ቅዱስ ሲኖዶስ፣ ልጆቻቸው በዚህች ዓለም የመኖር መብታቸው በአጭሩ ቢቀጭም፣ ‹‹የተገፉ መንግሥተ ሰማያትን ይወርሳሉ›› በተባለው አምላካዊ ቃል የወላጆቻቸውን እንባ እግዚአብሔር ያብሳል፡፡ የልጆቻቸው ሰማዕትነት በእግዚአብሔር መንግሥት ዋጋ ስላላት ወላጆቻቸው እንዲፅናኑ አሳስቧል፡፡ ሁሉም ቤተሰቦች የሟቾችን ስመ ክርስትና፣ ፎቶግራፍና ሙሉ አድራሻቸውን ለቤተክህነት እንዲልኩ ሲኖዶሱ ጠይቋል፡፡ በየትኛውም አካባቢ የሚገኙ ኢትዮጵያውያን ከመሰል ጥቃት ለመታደግ እንዲቻል፣ ከመንግሥት ጋር በቅርበት የሚሠራ ዓቢይ ኮሚቴ በአስቸኳይ የሚያቋቁም መሆኑንም ቅዱስ ሲኖዶስ አስታውቋል፡፡ ከሚያዝያ 14 እስከ ሚያዝያ 20 ቀን 2007 ዓ.ም. ድረስ የአርመን ክርስቲያኖችን ታላቅ ዕልቂት 100ኛ ዓመት ዝክር ላይ ለመገኘት ሚያዝያ 11 ቀን 2007 ዓ.ም. ሊያደርጉት የነበረውን ጉዞ ሰርዘው የቀሩት ፓትርያርኩ፣ የገዳማትና አድባራት አስተዳዳሪዎች፣ ሊቃውንት፣ ካህናት፣ የሰንበት ትምህርት ቤቶችና ሌሎችም በተገኙበት በመንበረ ፀባኦት ቅድስት ሥላሴ ካቴድራል ጸሎተ ፍትሐትና ምህላ እንደሚደረግ ሲኖዶሱ በውሳኔው አሳውቋል፡፡በሊቢያ በግፍ በስለት አንገታቸውን ተቀልተውና በጦር መሣሪያ ተደብድበው በሞቱት ኢትዮጵያውያን ክርስቲያኖች፣ የኢትዮጵያ ካቶሊካዊት ቤተ ክርስቲያን ጳጳሳት ጉባዔና ሰባት የሃይማኖት ተቋማትን ያቀፈው የኢትዮጵያ የሃይማኖት ተቋማት ጉባዔም ድርጊቱን አውግዘዋል፡፡ የኢትዮጵያ ካቶሊካዊት ቤተ ክርስቲያን ድርጊቱን በማውገዝ ባስተላለፈችው መልዕክት፣ በጥይት ተደብድበውና አንገታቸውን ተቀልተው የሞቱት ኢትዮጵያውያን የፖለቲካ፣ የመከላከያ ሠራዊት አባላት ወይም መሣሪያ የታጠቁና አደጋ ሊያደርሱ የሚችሉ ሰዎች ሳይሆኑ፣ ከስደት ባሻገር የተሻለ ኑሮ ይገጥመናል ብለው የሄዱ ወጣቶች መሆናቸውን ገልጻለች፡፡ ለቤተሰቦቻቸውና ለራሳቸው ለውጥ በመሰደዳቸው በቀለም፣ በዘርና በሃይማኖት ልዩነት ሳይደረግባቸው መብታቸው ተከብሮ መኖር ሲገባቸው የተፈጸመባቸው የግፍ አገዳደል እንዳሳዘናትም አስታውቃለች፡፡ድርጊቱን ፈጻሚዎች አሸባሪ በመሆናቸው ሃይማኖትን የማይወክሉና የራሳቸውን እምነት ተከታዮች ጭምር የሚገድሉ ጨካኞች መሆናቸውን የገለጸችው ቤተ ክርስቲያኗ፣ በየትኛውም አገር ሆነ ሥፍራ የንፁኃን ደም በከንቱ መፍሰስ እንደሌለበት ገልጻለች፡፡ ሃይማኖት የተስፋፋው በስደት ምክንያት መሆኑን የጠቆመችው ቤተ ክርስቲያኗ፣ እስራኤላውያን ሕዝብ የሆኑት በስደት ወደ አፍሪካ ከመጡ በኋላ መሆኑን፣ ኢየሱስ ክርስቶስም በስደት ወደ አፍሪካ ምድር መጥቶ እንደነበርና የስደት ዘመኑን ሲጨርስ ወደ ትውልድ አገሩ መመለሱን አስታውሳለች፡፡ በእስልምናም ቢሆን የመጀመርያ ተከታዮች ወደ ኢትዮጵያ መጥተው እስልምናን መስበካቸውንና ሃይማኖታቸውን ማስፋፋታቸውን በመጠቆም ሌሎች ማብራሪያዎች በማጣቀስ፣ ብዙ ስደተኞችን ስታስተናግድ የኖረችና ያለች አገር ልጆች ደም በከንቱ መፍሰሱ እንዳሳዘናትና እንዳሳሰባት ገልጻለች፡፡ ኢትዮጵያውያን ስደተኞችም የትም አገር ቢኖሩ የዓለም አቀፍ ስደተኞች ድንጋጌዎች በሚያዙት መሠረት መያዝ እንጂ መገደል እንደሌለባቸው አሳስባለች፡፡ርዕሰ ሊቃነ ጳጳሳት ፍራንቸስኮ ለኢትዮጵያ ኦርቶዶክስ ተዋሕዶ ቤተ ክርስቲያን ፓትርያርክ ‹‹የወንጌል ደስታ 253›› በሚል ደብዳቤ፣ ‹‹በአንዳንድ የአፍሪካ አገሮች፣ በመካከለኛው ምሥራቅና በእስያ አገሮች፣ በሰዎች ላይ የሚፈጸመው ጭካኔ እንዲቆም የዓለም መንግሥታት በጋራ እንዲሠሩ አሳስባለሁ፤›› ብለዋል፡፡ ለፓትርያርኩም በኢትዮጵያውያን ላይ በሊቢያ የተፈጸመው ግድያ እንዳሳዘናቸው ገልጸው እንዲፅናኑና ልጆቻቸውን እንዲያጽናኑ አሳስበው፣ ከጐናቸው መሆናቸውንም የሚገልጽ የሐዘን መግለጫ መላካቸውን ቤተ ክርስቲያኗ ገልጻለች፡፡የኢትዮጵያ እስልምና ጉዳዮች ምክር ቤት፣ የኦርቶዶክስና፣ የካቶሊካዊት ቤተ ክርቲያንን ጨምሮ ሰባት የሃይማኖት ተቋማት በጋራ ያቋቋሙት የኢትዮጵያ የሃይማኖት ተቋማት ጉባዔ፣ በሊቢያ ኢትዮጵያውያን ላይ የተፈጸመው የግፍ አገዳደልን አውግዞ፣ ከላይ የተጠቀሱት የሃይማኖት ተቋማት በግላቸው ያቀረቡትን ውግዘት ደግፎ ድርጊቱን ‹‹አደገኛ ወንጀል›› ብሎታል፡፡ነብዩ መሐመድ ‹‹ኢትዮጵያን አትንኳት፣ ከፍጥረታት ሁሉ የሰው ልጆችን አከበርናቸው፤›› ተብሎ በቅዱስ ቁርዓን መሥፈሩን መናገራቸውን በማስታወስ፣ ድርጊቱ ሃይማኖታዊ መሠረት እንደሌለው የገለጹት፣ የኢትዮጵያ እስልምና ጉዳዮች ጠቅላይ ምክር ቤት ፕሬዚዳንት ሼክ መሐመድ አሚን ናቸው፡፡ ከመዲና ቀጥሎ ሁለተኛው ሂጅራ የተካሄደባትና የዓለም ሙስሊሞች ባለውለታ በሆነችው ኢትዮጵያ ላይ የተቃጣውን ጥቃት፣ በእጅጉ እንደሚያወግዙም ሼክ መሐመድ ገልጸዋል፡፡ ከዚህ በኋላም ተደጋጋሚ ጥፋት እንዳይከሰት የተባበሩት መንግሥታት ድርጅትና ዓለም አቀፉ ማኅበረሰብ ርብርብ እንዲያደርጉም ጥሪ አቅርበዋል፡፡በሰሜን አፍሪካ ሊቢያ ሜድትራኒያን ባህር ዳርቻ ላይ፣ በጥይት ተመትተውና በሥለት ተቀልተው ሕይወታቸው ባለፈው ኢትዮጵያውያን ክርስቲያኖች፣ በመላው ዓለም የሚገኙ ኢትዮጵያውያን በተለያዩ ድረ ገጾች ሐዘናቸውን እየገለጹና ድርጊቱን እያወገዙ ይገኛሉ፡፡       